OkCupid

OkCupid או אוקיי קיופיד (לעיתים קרובות מקוצר כ-OKC, אך באופן רשמי OkC) הוא אתר היכרויות ויישומון רשת חברתית מקוונת. הפלטפורמה כוללת שאלות על חיי המשתמשים בה כדי למצוא בני זוג מתאימים, וההרשמה אליה בחינם. היישומון נמצא בבעלות Match Group, המחזיקה גם בטינדר, Hinge, Plenty of Fish ועוד אפליקציות ואתרי היכרויות פופולריים רבים.

בעוד שהאתר והאפליקציה תמכו בעבר במספר דרכי תקשורת, כיום התמיכה הוגבלה להעברת הודעות. מגזין טיים דירג את האתר כאחד מעשרת אתרי ההכרויות המובילים לשנת 2007. האתר נרכש על ידי חטיבת Match.com  של IAC בשנת 2011.

 היסטוריה 
במקור הייתה הפלטפורמה בבעלות חברת Humor Rainbow בע"מ. מייסדי האתר (כריס קווין, כריסטיאן ראדר, סם יאגן ומקס קרוהן) היו סטודנטים באוניברסיטת הרווארד אשר זכו להכרה על יצירת "TheSpark", ומאוחר יותר על אתר האינטרנט SparkNotes. בין היתר, TheSpark.com הציג מספר חידונים עצמיים ומבחני אישיות הומוריסטיים, כולל מבחן ההתאמה בסגנון MBTI בעל ארבעה משתנים. SparkMatch הופיע לראשונה כניסוי בטא המאפשר למשתמשים רשומים שלקחו את מבחן ההתאמה לחפש וליצור קשר אחד עם השני על סמך סוגי מבחן ההתאמה שלהם. הפופולריות של SparkMatch התעוררה והוא הושק כאתר משלו, ומאוחר יותר שונה שמו ל-OkCupid. בשנת 2001, המייסדים מכרו את SparkNotes לבארנס אנד נובל, והחלו לעבוד על פיתוח הפלטפורמה.

בנובמבר 2007 הושק Crazy Blind Date, שירות היכרויות ללא עלות המשבץ אנשים לבליינד דייטים ללא הודעה מוקדמת. האתר סיפק שירות בבוסטון, סן פרנסיסקו, אוסטין, ניו יורק, שיקגו, וושינגטון די. סי. ולוס אנג'לס. המועמדים לדייט היו ממלאים שאלון אופציונלי לגבי זמינותם, שכונה מועדפת למפגש, וסוג הדייט המועדף עליהם. הם ייפגשו במקום מוסכם מבלי לדעת איך יראה ה"שידוך" שלהם מבעוד מועד. באפריל 2010, דווח ב-Time Out כי האתר נמצא בבנייה לקראת עדכונים, אך יישאר חינמי ברגע שיחזור לפעול. בשנת 2013, האתר הושק מחדש ושולב בפלטפורמת OkCupid כאפליקציה למכשירי אייפון ואנדרואיד.

מאז אוגוסט 2009, האפשרות לפתוח חשבון "A-list" זמינה למשתמשי הישומון, ומספקת שירותים נוספים תמורת תשלום עמלות חודשיות.

בפברואר 2011, החברה נרכשה על ידי IAC/InterActiveCorp , המפעילה של Match.com, תמורת 50 מיליון דולר.

בנובמבר 2012 הושק שירות הגילוי החברתי Tallygram, אך השירות הופסק באפריל 2013.

ב-31 במרץ 2014, הוצגה למשתמשים הניגשים לאתר מדפדפן האינטרנט Firefox הודעה המבקשת מהם להחרים את Firefox בשל תמיכת המנכ"ל החדש של תאגיד Mozilla ברנדן אייך, בהצעה 8 (2008 California Proposition 8) . תחת זאת, המשתמשים התבקשו לשקול שימוש בדפדפנים אחרים. ב-2 באפריל 2014, האתר ביטל את "החרם" על גישה דרך דפדפן זה.

האתר הוסיף שלל אפשרויות פרופיל לא מסורתיות למשתמשים לצורך ביטוי הזהות המגדרית והמינית שלהם בסוף 2014. האפשרויות הללו – שכללו קטגוריות א-מיניות, ג'נדרפלואידיות, פאנסקסואליות, ספיוסקסואליות וטרנסג'נדריות – נוספו כדי להפוך את האתר ליותר מכיל. באמצעות תוספת זו, הפלטפורמה פרסמה את המושג "ספיוסקסואליות", כלומר רומנטיקה או משיכה מינית המבוססת על תכונות אינטלקטואליות, ולא פיזיות. ב-11 בפברואר 2019, הזהות Sapiosexual הוסרה בעקבות משוב שלילי ניכר, תוך ציטוט ספציפי של מאמר ב-מגזין Vice.

בינואר 2018 מונה למנכ"ל אריאל צ'ריטן, שהיה בעברו סגן נשיא בכיר בחברת ספרי האודיו ופודקאסטים Audible.

בספטמבר 2018, האפליקציה הייתה לראשונה שיצרה מרחב ייעודי בפרופילים לדייטים עבור קהילת הלהט"ב כדי לשתף את הכינויים שלהם, והרחיבה תכונה זאת לכל המשתמשים ביולי 2020.

ביוני 2020, שוחרר הפיצ'ר "stacks" המאפשר למשתמשים להציג ולמיין התאמות על סמך מספר קטגוריות, לרבות קרבת מקום, אם בעל הפרופיל במצב מקוון, פרופילים, מומלצים ואחוזי התאמה. משתמשים בתשלום יכולים בנוסף למיין לפי אנשים חדשים או פופולריים.

במאי 2021 השיקה החברה סדרת בלוגים חודשית בשם Dating Data Center, ששיתפו נתונים משאלות התאמה והתשובות של הישומון. באותו חודש, החברה מצאה שאנשים המחפשים דייט ("דייטרים") שיצאו ממגפת הקורונה, נטו לחפש מערכות יחסים ארוכות טווח, ובכך שללו את התיאוריות המקובלות על "קיץ חם" (משחק על שם הסינגל של מייגן די סטליון "Hot Girl Summer") שבה דייטרים חיפשו אך ורק מערכות יחסים מזדמנות. ביוני 2021, הורחבו אפשרויות הזהות עבור משתמשים להט"בים, עם יותר מ-60 אפשרויות זהות, כולל 20 נטיות מיניות ו-22 אפשרויות מגדריות.

 סקירה 
למרות היותה פלטפורמה שנועדה ליצור קשרי זוגיות על בסיס מאפיינים אישיותיים (תחביבים, תחומי עניין וכו'), ופחות על בסיס המראה הפיזי של משתמשיה, המייסד השותף כריסטיאן ראדר הצהיר בשנת 2009 כי משתמשים זכרים שדורגו בתור הכי מושכים מבחינה פיזית על ידי משתמשות הפלטפורמה קיבלו פי 11 הודעות יותר מאשר משתמשים שנכללו בדירוג הנמוך ביותר מבחינת מראה אטרטיבי. המדורגים בתור הכי אטרקטיביים מבחינה פיזית על ידי המשתמשים קיבלו כשני שלישים מכל ההודעות שנשלחו על ידי משתמשים גברים. בנוסף, מחקר שפורסם במהדורת אוגוסט 2018 של "Science Advances" על ידי חוקרים מאוניברסיטת מישיגן ומכון סנטה פה מצא כי משתמשים בשירות היכרויות מקוון ללא שם, פופולרי וחינמי בניו יורק, בוסטון, שיקגו וסיאטל רדפו בדרך כלל אחרי שותפים פוטנציאליים שבממוצע דורגו כנחשקים יותר מהמשתמשים "הרודפים" בשיעור ממוצע של כ-25 אחוזים (כפי שנמדד לפי אלגוריתם PageRank). יחד עם נתונים שפורסמו על ידי אפליקציית ההיכרויות טינדר, המראים שרק 26 מיליון מתוך 1.6 מיליארד ההחלקות שהאפליקציה רושמת מדי יום מביאות בפועל להתאמות (למרות שמשתמשים מבלים בממוצע כשעה וחצי ביום באפליקציה), מאמר שפורסם בגיליון דצמבר 2018 של "The Atlantic" סיכם כי "אלא אם כן אתה יוצא דופן במראה טוב, יכול להיות שהדבר הטוב ביותר מבחינתך הוא היכרויות רבות באינטרנט".

 ניסויים על משתמשים 
בשנת 2014, נחשף בפוסט כי ניסויים נערכו באופן שגרתי על משתמשי האתר. האתר חשף שניסוי אחד כלל הסרת תמונות פרופיל של משתמשים ב-15 בינואר 2013 ("האהבה היא עיוורת") וניתח תגובות משתמשים להודעות, שיחות ופרטי יצירת קשר. כאשר התמונות שוחזרו, משתמשים שהחלו בשיחות "עיוורות" החלו בהדרגה לצמצם את שיחותיהם, מה שהוביל את המנכ"ל, כריסטיאן ראדר, להעיר כי "זה היה כאילו הדלקנו את האורות הבהירים בבר בחצות". במבחן A/B נפרד, השתמשו בפלטפורמה במספר "פלצבו" כאחוז התאמה במקום באחוז ההתאמה האמיתי של המשתמשים. התוצאות העלו שפעולה זאת גרמה למשתמשים, להם שיעור ההתאמה היה נמוך אליבא ד'אלגוריתם המקורי, לאהוב זה את זה בפועל: "כשאנחנו אומרים לאנשים שהם מתאימים, הם מתנהגים כאילו הם מתאימים".

ראדר הסביר כי לא יהיה זה אתי לא לערוך ניסויים על המשתמשים:אני חושב שחלק ממה שמבלבל אנשים בניסוי הזה הוא התוצאה... זאת הדרך היחידה לגלות מה בעצם עובד עבור אתר היכרויות, אם יש לכם אלטרנטיבה לשיטה המדעית, אני כולי אוזן.

 מחלוקות 
 גרידת ושחרור נתונים של 2016 
במאי 2016, צוות חוקרים דנים פתח בפני הציבור את פרויקט "OkCupid dataset", המכיל (נכון למאי 2016) 2,620 משתנים המתארים 68,371 משתמשים בפלטפורמה למטרות מחקר (למשל, עבור פסיכולוגים החוקרים את הפסיכולוגיה החברתית של היכרויות). פרסום הנתונים עורר ביקורת, וכן חקירה של הרשות הדנית להגנת המידע.

 סאגת המעבר לשימוש בשמות אמיתיים במקום שמות בדויים והחרטה שלאחר מכן 
בדצמבר 2017, הושק שינוי שחייב את המשתמשים לספק את שמם הפרטי האמיתי במקום שם בדוי כפי שעודדו לעשות בעבר. למרות שהחברה חזרה בה במהירות ואמרה כי כינויים או ראשי תיבות יהיו מקובלים, ההודעה התקבלה בביקורת וגינוי נרחבים על כך שהיא עלולה להעלות את הסיכון של הטרדה, במיוחד כלפי נשים ומיעוטים, ולדוקסינג. צוין שבניגוד לאתרי היכרויות אחרים המעודדים שימוש בשמות פרטיים, אוקיי קיופיד "מעודד פרופילים ארוכים מלאים בפרטים אינטימיים, כולל תשובות גלויות לשאלות על מין ופוליטיקה", מה שהופך את חיבור מידע זה לפרסונה אמיתית לבעייתי יותר עבור המשתמשים.

 צנזורה על פרופילים 
בשנת 2017 OkCupid דיווחה ברשת טוויטר כי הוסר פרופיל המשתמש של כריסטופר קנטוול , עקב תמיכתו בעליונות לבנה, וזאת לאחר שאישה דיווחה שקיבלה ממנו הודעה. הסיטואציה עוררה שאלות מצד כמה מהשתמשים שתהו לגבי הקלות בה החברה יכולה לסלק משתמשים מהפלטפורמה שלה.

 תמונות משתמש לכריית נתונים 
סטארט-אפ בינה מלאכותית בשם Clarifai, בנה מסד נתוני פנים עם תמונות מהאפליקציה, וזאת עקב כך שלשתי החברות מייסדים משותפים.

 תקרית מילוי אישורים לכאורה ב-2019 
דו"ח מפברואר 2019 טען כי משתמשים רבים דיווחו על אובדן גישה לחשבונות שלהם באופן שעולה בקנה אחד עם הפרת נתונים או תקרית "מילוי אישורים" , נרחבת. "מילוי אישורים" מתאר שימוש בסיסמאות שנגנבו משירות אחד (כמו אתר היכרויות אחר) כדי לתקוף שירות אחר, מתוך הנחה שאנשים רבים יעשו שימוש חוזר בסיסמאות בכל אתרי אינטרנט. החברה הכחישה כי התקיימה פריצה לנתונים או שגיאות מערכת.

 סקירה כללית 
נכון לספטמבר 2010, נטען כי הפלטפורמה משרתת כ-3.5 מיליון משתמשים פעילים. לפי Compete.com, האתר משך 1.3 מיליון מבקרים בפברואר 2011.

כל מבוגר רשאי להצטרף לאתר וכל המשתמשים יכולים לתקשר עם אחרים באמצעות הודעות פרטיות או פונקציית "צ'אט" של הודעות מיידיות. האתר היה לראשון בין אתרי ההיכרויות הגדולים שאפשרו למשתמשים שליחת הודעות בחינם ללא הגבלה, אף שהדבר הוגבל בסוף 2017 כאשר פורסמה הודעה בבלוג הרשמי של החברה כי האתר "נפטר מהודעות פתוחות" והופך את ההודעות שנשלחו לבלתי נראות לשולח עד שהנמען מקיים אינטראקציה על ידי התאמה או מענה להודעה. הנמענים יוכלו לקרוא את ההודעות שלהם (מאנשים בהגדרות ההעדפות שלהם שטרם הועברו) לפני התאמה באמצעות לשונית "מבוא". כל ההודעות מתחת לכרטיסייה מטושטשות ויש לעבד אותן אחת בכל פעם. המונח "A-List" לתיאור חברים משלמים עודכן לשירותי ה"בסיס" וה"פרימיום". אנשים שמשלמים עבור גישה לא יראו פרסומות ותהיה להם יכולת בלתי מוגבלת לסמן "אהבתי" (Like) לפרופילים אחרים. למשלמים עבור חבילת פרימיום יש אפשרות נוספת לראות את רשימת השמות של אנשים שסימנו להם לייק.

במהלך מגפת הקורונה, החברה דיווחה על ירידה של 23.4% במספר המשתמשים הפעילים החודשיים ברבעון האחרון של שנת 2020.

 התאמות 
כדי ליצור התאמות, האפליקציה משתמשת בנתונים שהופקו על ידי פעילויות המשתמשים באתר, וכן על בסיס תשובות הגולשים לשאלות שהאתר מציג בפניהם. ניתן לענות על למעלה מ-4,000 שאלות והחברה מציעה לענות על בין 50 ל-100 שאלות בתור התחלה. כאשר משתמש עונה על שאלה, הוא מציין את התשובה שלו, את התשובות שיקבל מפרטנרים אחרים, ואת רמת החשיבות שהם מייחסים לשאלה. ניתן להסתיר תוצאות של שאלות אלה, או להפוך אותן גלויות למשתמשים אחרים. האתר מתאר במונחים כלליים את האלגוריתם המשמש לחישוב אחוזי התאמה. כל המשתמשים מקבלים הודעה על התאמה, כאשר מנויים בתשלום מקבלים את שם המשתמש יחד עם ההודעה. מנויים שמשלמים עבור רמת השירות "פרימיום" יראו גם את שם הפרופיל אם מישהו סימן "אהבתי" לאותו משתמש. אחוז ההתאמה נקבע על פי שאלות התאמה עליהן המשתמש ענה, מידת החשיבות שהמשתמשים ייחסו להן, גיל, מיקום, מגדר, נטייה וגורמים אחרים המפורטים ב"העדפות" שלהם. גם אם מישהו ענה על שאלות התאמה מועטות או כלל לא, הוא עדיין עשוי לראות איתו אחוז התאמה גבוה אם ההעדפות האחרות שלו מתאימות זו לזו.

 ביקורת 
על האפליקציה נמתחה ביקורת בין היתר על כך שלא ניתן להסיר תשובות לשאלות שנענו, אלא רק לשנות אותן. בנוסף, לא ניתן לאפס כמות גדולה של תשובות לפני מחיקת חשבון. מכך עלולות להיווצר בעיות פרטיות עבור משתמשים שרוצים להשאיר חשבון ריק בטרם הם מוחקים אותו כדי להימנע משימוש בו למונטיזציית נתונים על ידי הישומון. עם זאת, שאלות להן נוספה תגובה על ידי המשתמש, מופיעות תחת קטגוריית "הסבר", מה שמאפשר למחוק את ההערות באופן ידני.

 קישורים חיצוניים 

 הערות שוליים 

קטגוריה:אתרי אינטרנט שהושקו ב-2004
קטגוריה:יישומונים
קטגוריה:היכרויות באינטרנט
קטגוריה:רשתות חברתיות מקוונות